Zásahy hliadok MsP v 45. týždni 
	V týždni od 8. novembra do 14. novembra 2010 preverovali hliadky mestskej polície v hlavnom meste 2224 udalostí. Medzi nimi bolo aj 233 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť priestupky proti bezpečnosti a plynulosti v cestnej premávke a takýchto prípadov zistili a riešili hliadky mestskej polície v priebehu týždňa 1532. Na miestach vyhradených pre zdravotne postihnutých občanov bez oprávnenia stáť tu zaparkovali svoje vozidlá štyria vodiči.
	V oblasti porušení pravidiel verejného poriadku riešili hliadky MsP 10 prípadov. Majitelia psov nerešpektovaním zákona, prípadne všeobecne záväzných nariadení týkajúcich sa podmienok chovu psov tieto porušili 27 krát. Čistota a poriadok bola ľahostajná pre 118 priestupcov.
	Neporiadok okolo kontajnerových stojísk bol zistený v 31 prípadoch. Pravidlá ambulantného predaja a trhového poriadku nerešpektovalo 17 predávajúcich a 5 priestupkov súviselo s nedodržaním stanovených prevádzkových hodín.
	Z trávnatých plôch si miesto zaparkovania pre svojho štvorkolesového tátoša zvolilo 27 motoristov. Štatistika mestskej polície za sledovaný týždeň ďalej prezrádza, že v pešej zóne bratislavského Starého Mesta riešili hliadky MsP 12 priestupkov.
	Napriek zákazu konzumácie alkoholických nápojov na verejných priestranstvách si tieto doprialo 98 konzumentov. Prípady obťažovania okoloidúcich sa vyskytli 6 krát a fajčiari porušujúc niektoré ustanovenia zákona na ochranu nefajčiarov tým, že svojho zlozvyku sa nedokážu zbaviť ani na zastávkach mestskej hromadnej dopravy tento zákon porušili 41 krát.
	Najviac priestupkov v sledovanom týždni riešili mestskí policajti na Námestí SNP a to 53. Blokovacie zariadenie si na svojich vozidlách našlo 699 motoristov a 216 vodičov si po odtiahnuté vozidlá muselo zájsť do areálov príslušných odťahovacích služieb.